text: Trofonios
  
  publiceret: 2021-02-02 11:48:49+01:00
  Trofonios er i græsk religion en heros fra Boiotien. Ved hans grav var der i hele antikken et orakel, hvor den, der ville kende sin fremtid, måtte gennemgå en "fødsel" ved at blive trukket ind og ud af en underjordisk hule efter at have drukket en glemslens drik og en erindringens drik (se Lethe). Oraklet var meget populært, og i dets omegn er der fundet mange offergaver.